**ОБРАЗОВАНИЕ В ОБЛАСТ ПЛЕВЕН ПРЕЗ УЧЕБНАТА 2017/2018 ГОДИНА**

Основните резултати за област Плевен от проведените от Националния статистически институт (НСИ) годишни изчерпателни изследвания, характеризиращи дейността на образователните институции, показват, че:

• През учебната 2017/2018 година в детски градини са записани 6 828 деца, или с 2.4% по-малко в сравнение с предходната година.

• В началното образование (I - IV клас) се обучават 8.9 хил. ученици, а в прогимназиалното (V - VII клас) - 6.9 хиляди.

• Завършилите средно образование през 2017 г. в общообразователни и професионални училища са съответно 703 и 996 ученици.

• Записаните в степени „бакалавър" и „магистър" на висшето образование за академичната 2017/2018 година са 2 654.

**Предучилищно образование**

Към 1.12.2017 г. в област Плевен функционират 76 самостоятелни детски градини с директор. Броят на децата настанени в детските градини през учебната 2017/2018 г. е 6 828, от които 3 551, или 52.0% са момчета. В сравнение с предходната година броят на децата намалява с 2.4% (Фиг. 1.).

Обхватът на децата в това образователно ниво, изчислен чрез груповия нетен коефициент на записване1 , за учебната 2017/2018 година е 77.0%, или с 0.4 процентни пункта по-малко спрямо учебната 2016/2017 година. Средният брой деца в една детска градина за областта е 90, като една група се формира средно от 23 деца.

Педагогическият персонал, зает в детските градини, е 640 души, като в сравнение с предходната учебна година намалява с 13 души, или с 2.0%. Детските учители са 597, или 93.3% от педагогическия персонал.

**Фиг. 1. Места и деца в детските градини в област Плевен**

****

1 Груповият нетен коефициент на записване на децата в детските градини се изчислява в проценти като отношение на броя на децата в детските градини във възрастовата група 3 - 6 години към броя на населението в същата възрастова група.

**Общо образование**

Към 1.10.2017 г. в област Плевен учебни занятия се водят в 81 общообразователни и специални училища. Учениците са 20 007, като в сравнение с предходната учебна година учениците в тази образователна програма се намаляват с 1 287, или с 6.0%. В една паралелка в дневните общообразователни училища се обучават средно по 22 ученици.

През учебната 2016/2017 година 491 ученици са напуснали общообразователни и специални училища в основно образование.

През 2017 г. основно образование в общообразователните училища са завършили 3 564, а средно образование – 703 ученици.

Учителите (без директорите и помощник-директорите с преподавателска заетост) в общообразователните и специални училища през учебната 2017/2018 година са 1 821 или с 300 повече в сравнение с предходната година.

**Професионално образование и обучение**

Професионалното образование и обучение в област Плевен през учебната 2017/2018 година се осъществява в 24 училища. Общият брой на учащите в тях е 6 338 и в сравнение с предходната учебна година се увеличават с 496 или с 8.5%.

В професионалното образование преобладават момчетата, които са 57.2% от общия брой на учениците в тази образователна степен.

През настоящата учебна година учителите в професионалните гимназии обучаващи за придобиване на втора и трета степен професионална квалификация в Плевенска област са общо 571.

През 2017 г. средно образование в училищата по изкуствата, спортните училища, професионалните гимназии и професионалните училища с диплома са завършили 996 души. Степен на професионална квалификация по съответните програми е придобита от следния брой учащи:

 • 136-ученици са получили втора степен професионална квалификация в професионалните гимназии и училища;

 • 644-ученици са придобили трета степен професионална квалификация в професионалните гимназии и спортното училище в област Плевен.

**Висше образование**

През учебната 2017/2018 година броят на студентите в област Плевен, записани в образователно-квалификационна степен „професионален бакалавър“, е 396. Завършилите тази степен на образование през 2017 г. са 128. Учащите през учебната 2017/2018 година студенти, обучаващи се за придобиване на образователно-квалификационна степен „бакалавър“, са 886. Завършилите тази степен на образование през 2017 г. са 178. През учебната 2017/2018 година студентите, обучаващи се за придобиване на образователно-квалификационна степен „магистър“, са 1 768. Дипломиралите се през 2017 г. в същата образователно- квалификационна степен са 197.

**Методологични бележки**

Статистиката на образованието е изградена на базата на Регламент № 452 от 2008 г. на Европейския парламент и на Съвета относно изготвянето и развитието на статистиката на образованието и ученето през целия живот, действащата нормативна уредба на България в областта на образованието, Международната стандартна класификация на образованието (МСКО) – ревизия 2011 г. (ISCED 2011), и съпътстващите я методически ръководства.

Националният статистически институт провежда ежегодни изчерпателни изследвания, характеризиращи дейността на образователните институции.

Образователни институции са тези, които директно провеждат обучение по образователни програми с учащи в организирани класове (групи) на място или чрез дистанционна форма на обучение. Провежданите в тях програми водят до придобиване на степен на образование и/или степен на професионална квалификация.

Неформалното образование и самостоятелното обучение не попадат в обхвата на образователната система според използваните дефиниции на МСКО 2011.

Чрез своите изследвания НСИ се стреми да установи броя на учащите в системата на образованието към определена дата на наблюдение. На тази основа се изчислява международно възприетият показател „степен на участие на населението в образователната система“ като относителен дял на записаните ученици от определена възрастова група към броя на постоянното население на страната от същата възрастова група.

Представените текущи данни за училищното образование са несъпоставими с тези от предходни години поради съществени изменения в структурата на образователната система, произтичащи от Закона за предучилищното и училищното образование.

Повече информация и данни за статистиката на образованието могат да бъдат намерени на сайта на НСИ <http://www.nsi.bg> раздел „Образование и учене през целия живот“, както и в информационна система „Инфостат“ <https://infostat.nsi.bg/infostat/pages/module.jsf?x_2=42> .